《题同里缪晋蕃小影》
清代·何栻

辞家几千里，云山梦中绿。蹀躞苦不归，欲归已无屋。

身经荡析馀，安坐便为福。劳人事休憩，十日就君宿。

知君俯群碎，真气吐滂薄。高襟抱泰华，可以一拳缩。

心事当拿云，何为久局促。饥驱坐相累，尘羁就而缚。

身无傅天翼，雄飞不如伏。何时遂初衣，幽栖据岩谷。

但恐鳌柱颓，蓬庐无处托。道路已荆棘，踟蹰惧伤足。

有家归亦难，况乃贫无粟。行从黄石公，奇方传辟谷。

作者简介：清江苏江阴人，字廉昉，号悔馀。道光二十五年进士。官至江西吉安知府。工诗古文，善书，兼能画山水。有《悔馀庵集》。